Title: ประกาศกระทรวงพลังงาน เรื่อง กำหนดเขตระบบการขนส่งปิโตรเลียมทางท่อและเครื่องหมายแสดงเขต ในท้องที่อำเภอจะนะ จังหวัดสงขลา

ประกาศกระทรวงพลังงาน

ประกาศกระทรวงพลังงาน
เรื่อง
กำหนดเขตระบบการขนส่งปิโตรเลียมทางท่อ
และเครื่องหมายแสดงเขต
ในท้องที่อำเภอจะนะ จังหวัดสงขลา[๑]

ด้วย บริษัท ปตท. จำกัด (มหาชน)
มีความจำเป็นต้องบำรุงรักษาระบบการขนส่งปิโตรเลียมทางท่อ ในท้องที่อำเภอจะนะ
จังหวัดสงขลา โดยประกอบด้วยส่วนพื้นที่สำหรับใช้วางระบบท่อส่งก๊าซธรรมชาติ
และส่วนพื้นที่ตั้งสถานีควบคุมระบบการขนส่งปิโตรเลียมทางท่อ
ซึ่งเป็นระบบการขนส่งปิโตรเลียมที่นำก๊าซธรรมชาติมาใช้เป็นเชื้อเพลิงในการผลิตกระแสไฟฟ้า
สำหรับโรงไฟฟ้าพลังงานความร้อนร่วมสงขลา อันนำมาซึ่งประโยชน์ในทางเศรษฐกิจและความมั่นคงด้านพลังงานของประเทศ

คณะกรรมการกำกับการใช้อำนาจของบริษัท ปตท. จำกัด
(มหาชน) ในการประชุมเมื่อวันที่ ๑๔ สิงหาคม ๒๕๕๐
จึงเห็นสมควรกำหนดเขตระบบการขนส่งปิโตรเลียมทางท่อ และเครื่องหมายแสดงเขต
ในท้องที่ดังกล่าว ทั้งนี้ ได้รับความเห็นชอบจากรัฐมนตรีว่าการกระทรวงพลังงานแล้ว

อาศัยอำนาจตามความในมาตรา ๔
แห่งพระราชกฤษฎีกากำหนดอำนาจ สิทธิ และประโยชน์ของบริษัท ปตท. จำกัด (มหาชน) พ.ศ.
๒๕๔๔ ซึ่งแก้ไขเพิ่มเติมโดยพระราชกฤษฎีกากำหนดอำนาจสิทธิ และประโยชน์ ของบริษัท
ปตท. จำกัด (มหาชน) (ฉบับที่ ๒) พ.ศ. ๒๕๕๐ ประกอบกับข้อ ๗ ของประกาศคณะกรรมการกำกับการใช้อำนาจของบริษัท
ปตท. จำกัด (มหาชน) เรื่อง
หลักเกณฑ์และเงื่อนไขในการสร้างและบำรุงรักษาระบบการขนส่งปิโตรเลียมทางท่อ
ลงวันที่ ๒๓ กรกฎาคม พ.ศ. ๒๕๕๐ รัฐมนตรีว่าการกระทรวงพลังงาน จึงออกประกาศ
ดังต่อไปนี้

ข้อ ๑
 ให้เขตระบบการขนส่งปิโตรเลียมทางท่อ
ส่วนพื้นที่สำหรับใช้วางระบบท่อส่งก๊าซธรรมชาติ
เริ่มต้นจากโรงแยกก๊าซธรรมชาติของบริษัท ทรานส์ไทย-มาเลเซีย (ประเทศไทย) จำกัด ท้องที่ตำบลตลิ่งชัน
อำเภอจะนะ จังหวัดสงขลา ไปยังสถานีรับก๊าซธรรมชาติ
โรงไฟฟ้าพลังงานความร้อนร่วมสงขลา ท้องที่ตำบลป่าชิง อำเภอจะนะ จังหวัดสงขลา
ผ่านท้องที่ตำบลตลิ่งชัน และตำบลป่าชิง อำเภอจะนะ จังหวัดสงขลา
โดยมีขนาดความกว้างของเขต ๒๐ เมตร และความยาวของเขต ๗,๖๐๐
เมตร ทั้งนี้ตามแผนที่ท้ายประกาศนี้

ข้อ ๒
 ให้เขตระบบการขนส่งปิโตรเลียมทางท่อ
ส่วนพื้นที่ตั้งสถานีควบคุมระบบการขนส่งปิโตรเลียมทางท่อ
ตั้งอยู่ในบริเวณโรงแยกก๊าซธรรมชาติของบริษัท ทรานส์ไทย-มาเลเซีย (ประเทศไทย)
จำกัด ท้องที่ตำบลตลิ่งชัน อำเภอจะนะ จังหวัดสงขลา โดยมีเนื้อที่ประมาณ ๒-๐-๐๐ ไร่

ข้อ ๓
 ให้มีเครื่องหมายแสดงเขตระบบการขนส่งปิโตรเลียมทางท่อ
ตั้งอยู่ตามเขตระบบการขนส่งปิโตรเลียมทางท่อทั้งส่วนพื้นที่สำหรับใช้วางระบบท่อส่งก๊าซธรรมชาติ
และส่วนพื้นที่ตั้งสถานีควบคุมระบบการขนส่งปิโตรเลียมทางท่อ
ตามเครื่องหมายแสดงเขตระบบท้ายประกาศนี้

ประกาศ
ณ วันที่ ๙ ตุลาคม พ.ศ. ๒๕๕๐
ปิยสวัสดิ์
อัมระนันทน์
รัฐมนตรีว่าการกระทรวงพลังงาน

[เอกสารแนบท้าย]

๑.  แผนที่ท้ายประกาศกระทรวงพลังงาน
เรื่อง กำหนดเขตระบบการขนส่งปิโตรเลียมทางท่อบนบกโครงการท่อส่งก๊าซธรรมชาติ
โรงไฟฟ้าสงขลา ลงวันที่ 9 ตุลาคม พ.ศ. 2550
๒.  เครื่องหมายแสดงเขตระบบการขนส่งปิโตรเลียมทางท่อตามประกาศกระทรวงพลังงาน
เรื่อง กำหนดเขตระบบการขนส่งปิโตรเลียมทางท่อโครงการท่อส่งก๊าซธรรมชาติ
โรงไฟฟ้าสงขลา ลงวันที่ 9 ตุลาคม พ.ศ. 2550

(ดูข้อมูลจากภาพกฎหมาย)

วัชศักดิ์/ผู้จัดทำ
๒๖
พฤศจิกายน ๒๕๕๐

[๑] ราชกิจจานุเบกษา
เล่ม ๑๒๔/ตอนพิเศษ ๑๘๒ ง/หน้า ๖/๒๒ พฤศจิกายน ๒๕๕๐